Եթե Ազգային ժողովը ծանրակշիռ մեծամասնությամբ կողմ է արտահայտվում սահմանադրական փոփոխությունները հանրաքվեի դնելու որոշմանը, Հայաստանի հասարակության տրամադրությունների հարցում այդ քվեարկությունը շատ բան չի նշանակում, եթե չասենք՝ ոչինչ չի նշանակում: Ավելին, այդ քվեարկությունը չի կարելի դատավճիռ որակել հանրաքվեի ընթացքում այո-ի կամ ոչ-ի հարցում: Հայաստանի վերջին գումարումների խորհրդարանները չեն արտացոլում հասարակության տրամադրությունները մի շարք, այդ թվում՝ ընտրությունները կեղծելու պատճառներով: Այս խորհրդարանը ժողովրդի տրամադրությունները չի արտահայտում մեկ այլ էական պատճառով: Փետրվարին Սերժ Սարգսյանի անմիջական մասնակցությամբ խորհրդարանում ներկայացված մեծությամբ երկրորդ ուժը՝ ԲՀԿ-ն, պառակտվեց, իսկ նրա դերակատարությունը՝ ակնհայտ նվազեց: Ավելին, ԲՀԿ-ն որպես միասնական ուժ շարքից հանելու գործում գլխավորն այն էր, որ այդ կուսակցությունը կտրականապես դեմ էր սահմանադրական փոփոխություններին: